**Сеитова Гаухар Аманжоловнаның**

**«Техникалық мамандықтар студенттерінің қытай тілі бойынша шеттілдік кәсіби-бағытталған құзыреттілігін қалыптастырудың**

 **ғылыми-әдістемелік негіздері» тақырыбындағы**

**диссертациялық жұмысына**

**АҢДАТПА**

**Зерттеу тақырыбының өзектілігі.** Қытай тілі әлемдегі ең кең таралған тіл болып табылады. Қандай да болмасын елдің әлеуметтік хал-ақуалы оның экономикалық өсіміне тәуелді екені ақиқат. Қазақстан экономикасының жеңіл және ауыр өнеркәсіп саласындағы басты шетелдік инвесторлардың бірі – ҚХР және аталған салалар бойынша ірілі-кішілі компаниялардың басым бөлігі тікелей болмаса жанама түрде Қытаймен байланысты екені дүйім жұртқа мәлім. Сондықтан да Қазақстанда техникалық мамандықтар бойынша білім алатын жоғары оқу орындары студенттерінің қытай тілін үйренуі экономикалық қажеттіліктен туындап отыр. Қазақстан өңірлерінде жұмыс істеп жатқан тікелей кен орындарында орналасқан жергілікті халық үшін тартымды жұмыс беруші болып табылатын қытайлық шағын және ірі мұнай компаниялары көп. Осы тұрғыдан алғанда, қытай тілін техникалық мамандықтарда оқитын студенттерге Қытай елінің өкілдерімен кәсіби тұрғыда қарым-қатынас орната алатындай деңгейде, яғни шеттілдік кәсіби-бағытталған құзыреттілікті қалыптастыра отырып меңгерту олардың бәсекеге қабілетті мамандар атануының тағы бір дәлелі болары анық.

Зерттеу тақырыбының **нысаны**  техникалық мамандықтар студенттеріне қытай тілін оқыту үдерісі

Зерттеу тақырыбының **пәні** техникалық мамандықтар студенттерінің қытай тілі бойынша шеттілдік кәсіби-бағытталған құзыреттілігін қалыптастыру әдістемесі.

Зерттеу тақырыбының **мақсаты** техникалық мамандықтар студенттеріне қытай тілі бойынша шеттілдік кәсіби-бағытталған құзыреттілікті қалыптастырудағы ғылыми-әдістемелік негіздерді айқындау, әдістемелік үлгісін жасау және оны эксперименттік апробациядан өткізу.

 Зерттеу мақсатына қол жеткізу үшін келесі **міндеттер** қойылды:

- Техникалық мамандықтар студенттеріне арналған қытай тілі бойынша шеттілдік білім берудің генезисін анықтау барысында ЖОО-да қытай тілін оқытудың отандық және шетелдік тәжірибесіне сараптама жасап, шеттілдік кәсіби-бағытталған құзыреттілікті қалыптастырудың ғылыми-әдістемелік негіздерін анықтау;

- Заманауи шеттілдік білім беру парадигмасы контекстінде техникалық мамандықтар студенттерінің шеттілдік кәсіби-бағытталған құзыреттілігін қалыптастырудың тұжырымдамалық-әдіснамалық базасын анықтау;

- Техникалық мамандықтар студенттерінің қытай тілі бойынша шеттілдік кәсіби-бағытталған құзыреттілігін қалыптастырудың әдістемелік моделін әзірлеу;

- Техникалық бейіндегі «Мұнай-газ ісі» мамандығы студенттерінің шеттілдік кәсіби-бағытталған құзыреттілігін қалыптастырудың әдістемелік моделінің тиімділігін эксперимент арқылы тексеру.

 Диссертациялық жұмыста қойылған мақсатқа жету және міндеттерді шешу үшін келесі **зерттеу әдістері** пайдаланылды:

1. Теориялық: шетел тілінде білім беру теориясы мен әдістемесі саласындағы ғылыми, әдістемелік, оқу-әдістемелік әдебиеттерді талдау; тілдік пәндер бойынша нормативтік-құқықтық актілер мен құжаттарды, техникалық мамандықтар студенттеріне арналған шетел тілі оқулықтары мен оқу құралдарын талдау; модельдеу;

2. Эмпирикалық: сауалнама, тестілеу; педагогикалық эксперимент; оқу үдерісін бақылау;

3. Статистикалық: математикалық статистика әдісімен алынған материалдар мен нәтижелерді сандық және сапалық өңдеу.

Қорғауға ұсынылатын негізгі **қағидалар:**

1. Қытай тілі бойынша шеттілдік кәсіби-бағытталған құзыреттілікті қалыптастыру үшін қытай тілін шетел тілі ретінде ЖОО-да оқытудың отандық және шетелдік тәжірибесіне жүргізілген сараптама шеттілдік білім берудің заманауи парадигмасы талаптарына сай қажеттіліктерді анықтады. Студенттер бойында қытай тілі бойынша шеттілдік кәсіби-бағытталған құзыреттіліктің қалыптасуы оқшауланған тілдің лингвистикалық және экстралингвистикалық ерекшеліктерін ескере отырып, болашақ маманның лингвистикалық, коммуникативтік, ақпараттық-технологиялық және кәсіби-түсіндірмелі субқұзыреттіліктері кәсіби қарым-қатынасының нәтижелі болуына әсер етеді;
2. Шеттілдік білім берудің заманауи парадигмасының мақсатты негізі ретінде ұсынылған құзыреттілік, когнитивтік-коммуникативтік, тұлғалық-бағытталған және кәсіби-бағытталған тәсілдер және көрнекілік, білім алушылардың жекелеген тұлғалық қажеттіліктерін ескеру, әлеуетті жұмыс берушілерінің мүдделерін ескеру, коммуникативтік, функционалдық, аутентивтік ұстанымдар техникалық мамандықтар студенттеріне қытай тілі бойынша шеттілдік кәсіби-бағытталған құзыреттілікті қалыптастырудың әдістемесі мен теориясын әзірлеу мен жетілдіруде тұжырымдамалық-әдіснамалық базисі болды;
3. Техникалық мамандықтар студенттеріне қытай тілі бойынша шеттілдік кәсіби-бағытталған құзыреттілікті қалыптастырудың әдістемелік моделі мақсат пен міндеті, нысандары, білім беру мазмұны, оқыту әдістері мен құралдарын, бағалау инструментарийді кезең-кезеңімен енгізе отырып, әдістемелік жұмыстың функционалдық-мазмұндық құрылымын білдіреді;
4. Техникалық мамандықтар студенттерінің қытай тілі бойынша шеттілдік кәсіби-бағытталған құзыреттілігін қалыптастыру үшін әзірленген әдістемелік моделдің тиімділігі кәсіби қарым-қатынасты іскерлік жанрлар мен формалары арқылы жүзеге асыруға септігін тигізетін шағын іскерлік рөлдік ойындар мен жағдаяттық тапсырмалар технологиясы негізіндегі жаттығулар топтамасын пайдаланумен тәжірибелік-эксперименттік жұмыс арқылы расталды.

Зерттеу жұмысының **ғылыми жаңалығы**:

- Қытай тілін шетел тілі ретінде жоғары оқу орындарында оқытудың теориялық негізін айқындау барысында алғаш рет С.С.Құнанбаеваның әдіснамалық ғылыми мектебінің контекстінде қытай тілін техникалық мамандықтар студенттеріне оқытудың құзыреттілік, когнитивтік-коммуникативтік, тұлғалық-бағытталған және кәсіби-бағытталған тәсілдері тұрғысынан ғылыми-әдістемелік негізі құрастырылды; Қытай тілі бойынша студенттердің шеттілдік кәсіби-бағытталған құзыреттіліктің құрамы мен құрылымы лингвистикалық, коммуникативтік, ақпараттық-технологиялық және кәсіби-түсіндірмелі субқұзыреттіліктері арқылы айқындалды;

- Техникалық мамандықтар студенттерінің қытай тілі бойынша шеттілдік кәсіби-бағытталған құзыреттілігін қалыптастырудың әдістемелік моделі құрамдас мақсатты, тұжырымдамалық, мазмұндық, процессуалды, бағалау, нәтижелік блоктарды қамтып құрастырылды;

- Мотивациялық-құндылықтық, когнитивтік-коммуникативтік, прагматикалық кезеңдерде лингвистикалық, коммуникативтік, ақпараттық-технологиялық және кәсіби-түсіндірмелі субқұзыреттіліктерін қалыптастыру барысында жағдаяттық тапсырмаға бағытталған оқыту, іскерлік рөлдік ойындар технологиясын қолдануға әзірленген жаттығулар топтамасы әзірленді;

- Техникалық мамандықтар студенттерінің қытай тілі бойынша шеттілдік кәсіби-бағытталған құзыреттілігін қалыптастыру үшін ұсынылған әдістеменің тиімділігі эксперименталды түрде тексерілді, техникалық мамандықтар студенттерінің тиісті құзыреттілігін қалыптастырудың өлшегіштері ретінде критерийлер мен дескрипторлар нақтыланды.

Зерттеудің **нәтижелерінің мақұлдануы мен жарияланымдары**: Алынған нәтижелер халықаралық ғылыми конференция материалдарында, баяндамаларда, SCOPUS базасына кіретін ғылыми басылымда, Білім және ғылым саласындағы бақылау комитетімен ұсынылған басылымдарда ғылыми мақалаларда көрініс тапты:

* Техникалық мамандықтар студенттеріне қытай тілі фонетикасын оқыту мәселелері // V Халықаралық ғылыми-практикалық конференция материалдары «Шеттілдік білім беру: озық тәжірибелер, инновациялар және болашағы». - Абылай хан атындағы ҚазХҚжӘТУ, 2018ж 12-13 қараша - 191-195. б; Берілген мақала қытай тілінің фонетикалық жүйесінің ерекшеліктеріне және оны оқыту тәсілдеріне арналған. Автордың қосқан үлесі 95%.
* Техникалық мамандықтар студенттеріне шеттілдік коммуникативті құзыреттілікті қалыптастыру маңыздылығы // Халықаралық ғылыми-практикалық конференция материалдары «Қоғамның тұрақты дамуы мен өмір сүру деңгейін жақсарту тұрғысындағы ғылыми жетістіктер». - Тұран университеті, 2019 ж. 25-27 сәуір. Алматы – Москва; Бұл мақалада коммуникативтік құзыреттіліктің маңыздылығы және техникалық мамандықтар студенттеріне дамыту жолдары көрсетілген. Авторды үлесі 95%.
* Шеттілдік білім беруде техникалық мамандарды дайындау жүйесіндегі  коммуникативтік құзыреттілікті қалыптастырудың кейбір мәселелері // Халықаралық ғылыми-тәжірибелік конференциясының материалдары «Ғылым және инновациялар: жаңалықтар, мәселелер мен жетістіктер». 2020 ж. 29-30 сəуір – 70-74 бб.; Берілген мақала шеттілдік білім беру жүйесін коммуникативтік құзыреттілікті қалыптастыра отырып оңтайландыру мәселелеріне арналған. Мақала дайындауда автордың үлесі 95%.
* Техникалық мамандықтар студенттеріне қытай тілін оқыту ерекшеліктері. Қазақ ұлттық қыздар педагогикалық университеті хабаршысы No3, 2019. Аталған мақала қытай тілінің лингвистикалық ерекшеліктері және оны техникалық мамандықтар студенттеріне оқыту әдістемесі жайында. Мақала дайындаудағы автордың үлесі 95%.
* Техникалық мамандықтар студенттеріне шеттілдік білім берудің алғышарттары. SSN 2073-333X Международный научный журнал Қазақстанның ғылымы мен ѳмірі.6/1 2020,394-400 бб. Аталған мақала техникалық мамандықтар студенттеріне шеттілдік білім берудің негіздерін айқындайды және қазіргі кезеңдегі шеттілдік білім беруді жүзеге асырудың ұйымдастыру-әдістемелік шарттарына тоқталады. Автор үлесі 80%.
* Тілдік емес мамандықтарда шеттілдік білім берудің тарихи генезисі. Қазақстан педагогика ғылымдары академиясы хабаршысы. No2 (наурыз-сәуір), 2020 жыл, 53-62 бб. Мақала тілдік емес мамандықтар студенттеріне шеттілдік білім берудің генезисіне, даму жолына және техникалық мамандықтар студенттеріне шеттілдік білім берудің ерекшеліктеріне арналған. Автор үлесі 80%.
* Тілдік емес мамандықтар студенттеріне қытай мәтіндері арқылы шеттілдік коммуникативтік құзыреттілікті қалыптастыру. Абылай хан атындағы ҚазХҚжӘТУ хабаршысы. Педагогика ғылымдары сериясы Том 66 № 3 (2022). Берілген мақала сөйлеу әрекетінің оқылым түрі арқылы студенттердің бойында коммуникативтік құзыреттілікті қалыптастыруға бағытталған. Автор үлесі 80%.
* Техникалық мамандықтар студенттеріне қытай тілі иероглифтерін оқыту мәселелері. ҚазҰУ хабаршысы. Педагогикалық серия, [S.l.], v. 72, n. 3, p. 121-129, oct. 2022. ISSN 2520-2650. Мекен-жайы бойынша қол жетімді: <https://bulletin-pedagogic-sc.kaznu.kz/index.php/1-ped/article/view/1515>. doi: <https://doi.org/10.26577/JES.2022.v72.i3.011>. Берілген мақала сөйлеу әрекетінің жазылым түрі арқылы студенттердің шеттілдік құзыреттілігін дамытуға бағытталған. Автор үлесі 95%.
* Қытай тілін оқытуда тыңдалым әрекетін дамыту жолдары. Қазақ ұлттық қыздар педагогикалық университеті хабаршысы. 2023; (1):89-99. <https://doi.org/10.52512/2306-5079-2023-93-1-89-99>. Берілген мақала сөйлеу әрекетінің тыңдалым түрі арқылы студенттердің шеттілдік құзыреттілігін дамытуға бағытталған. Автор үлесі 70%.
* Forming a professionally oriented competence in Chinese in students of non-linguistic professions. Revista EntreLinguas, 7(esp.2), e021010 (2021). https://doi.org/10.29051/el.v7iesp.2.15136. Мақала тілдік емес мамандықтар студенттеріне қытай тілі бойынша шеттілдік кәсіби-бағытталған құзыреттілікті қалыптастыру әдістемесі туралы. Автор үлесі 85%.
* The Formation of a Foreign Language Professionally-Oriented ‎Competence among Students of Technical Specialties in the ‎Chinese Language. International Journal of Society, Culture & Language, 9(2 (Themed Issue on Modern Realities of National Languages of CIS Countries)), 137-150 (2021). Мақала техникалық мамандықтар студенттеріне қытай тілі бойынша шеттілдік кәсіби-бағытталған құзыреттілікті қалыптастыру туралы. Автор үлесі 85%.

**Диссертация құрылымы мен көлемі.** Диссертация кіріспеден, үш бөлімнен, қорытындыдан, пайдаланылған әдебиеттер тізімі мен қосымшалардан тұрады.

Зерттеу нәтижелерінің дұрыстығы мен сенімділігі бастапқы әдіснамалық және теориялық ережелердің негізділігімен; зерттеудің сенімді және валидтік әдістерін қолданумен; зерттеу болжамын эмпирикалық тексерумен; бастапқы деректерді өңдеудің сапалы талдауын дұрыс жүргізумен анықталады.